जब खुद स्कूल चुन सकती है तो विरोध क्यों नहीं किया, जापान में अब बदलेगा कानून
जापान में रेप कानून बदलने पर जोर आजमाइश चल रही है। यहां अधिकतर रेपिस्ट इस वजह से बच जाते हैं कि जापान में शारीरिक संबंध बनाने के लिए सहमति की उम्र 13 साल है।
जापानी युवती मेगुमी ओकानो के साथ एक शख्स ने तब रेप किया। जब वह यूनिवर्सिटी में पढ़ती थी। वह जानती है कि उसका रेपिस्ट कौन और कहां रहता है। लेकिन वह आरोपी की कोई शिकायत नहीं करेगी क्योंकि उसे पता है कि जापान के कानून में आरोपी को सजा नहीं मिलने वाली।
जिस दिन यह हादसा हुआ, मेगुमी अपने परिचित के साथ टीवी देख रही थी। उसी दौरान परिचित ने छेड़खानी शुरू की जिसका मेगुमी ने विरोध किया। परिचित ने उस पर हमला किया और दोनों के बीच हाथा-पाई हुई। कुछ देर बाद मेगुमी थक गई और उसने विरोध बंद कर दिया। लेकिन अदालत में इसे आरोपी का ‘हमला और धमकाना’ नहीं माना गया और यह रेप साबित नहीं हो सका।
मेगुमी का मामला अकेला नहीं है, जिसमें अदालत की तरफ से ऐसे अनोखे नतीजे सामने आए हों। 
अदालत ने कहा- लड़की चाहती तो विरोध कर सकती थी
2014 में टोक्यो में एक आदमी ने 15 साल की लड़की का दीवार के सहारे रेप किया। लड़की ने विरोध किया लेकिन अदालत ने रेपिस्ट को बरी कर दिया। अदालत का कहना था कि इस स्थिति में लड़की के लिए रेप का विरोध करना ‘बहुत मुश्किल नहीं’ था।
जापान में सेक्शुअल असॉल्ट सर्वाइवर ग्रुप ‘स्प्रिंग’ के प्रवक्ता यू टाडोकोरो का कहना है कि जापान में अधिकतर रेपिस्ट इस वजह से बच जाते हैं कि जापान में शारीरिक संबंध बनाने के लिए सहमति की उम्र 13 साल है। इसी वजह से रेप के ज्यादातर केस सहमति से संबंध बनाने के साबित हो जाते हैं।
अदालत ने कहा- जब मर्जी का स्कूल चुन सकती हो तो पिता के रेप का विरोध कैसे नहीं किया
सबसे चौंकाने वाला केस नागोया में 19 साल की एक लड़की का था। इस केस में रेप का आरोपी लड़की का पिता था। आरोप के मुताबिक, जब लड़की जूनियर स्कूल में थी, तभी से पिता उसका रेप कर रहा था। लड़की के मना करने पर वो पीटने की धमकी देता।
यह तथ्य मानने के बावजूद निचली अदालत ने रेप के आरोप को खारिज कर दिया। कहा कि लड़की का बयान भरोसेमंद नहीं है। ये साबित करना बेहद मुश्किल है कि बेटी अपने पिता को रोकने में समर्थ नहीं थी।
कोर्ट ने आगे कहा कि लड़की चाहती तो पिता को रोक सकती थी क्योंकि उसने अपने पेरेंट्स के खिलाफ जाकर अपनी मर्जी से स्कूल चुना था तो वह पिता को कैसे नहीं रोक पाई। इस आधार पर अदालत ने पिता को छोड़ दिया। हालांकि साइकोलॉजिस्ट ने माना था कि वह पिता का विरोध नहीं कर पाई थी। फिर भी अदालत का फैसला नहीं बदला।
इस केस में अदालत को लगा कि लड़की अपने पिता को रोक सकती थी। अदालत ने अपने फैसले में ये भी कहा कि, ऐसा हो ही नहीं सकता कि सात लोगों के परिवार में किसी और को इसकी भनक ना लगी हो।
खबर से जुड़े इस पोल में अपनी राय दें
रेप आरोपी बोला- मुझे लगा कि पार्टी है, ऐसा कर सकते हैं
ऐसा ही एक केस फुकोका शहर में सामने आया था जहां एक रेस्त्रां में एक महिला ने पहली बार शराब पी। और वह नशे में बेसुध हो गई और उसके साथ रेप हुआ। आरोपी का कहना था कि उसे लगा कि इस पार्टी में आप अपनी पसंद के पार्टनर के साथ संबंध बना सकते हैं।
गवाहों का कहना था कि उन्हें लगा कि दोनों आपसी सहमति से संंबंध बना रहे हैं। आरोपी ने दलील दी कि महिला ने एक बार बीच में आंखें खोली और मुस्कुराई। अदालत ने महिला की सहमति मानकर आरोपी को बरी कर दिया।
हालांकि इन सभी रेप केसों में आरोपियों के एक महीने के अंदर बरी होने पर विवाद हुआ तो सभी मामलों में बड़ी अदालतों ने आरोपियों को सजा दी। दोषी पिता को भी दस साल की जेल की सजा सुनाई।
116 साल पुराने रेप कानून के विरोध में उतर आए युवा
जापान में जब रेप के मामले बढ़ने लगे तो युवाओं ने सड़कों पर विरोध प्रदर्शन करना शुरू कर दिया। करीब 9 साल पहले पुरजोर तरीके से आवाज उठने लगी कि रेप संबंधी कानून में कड़े प्रावधानों को जोड़ा जाए। तब 2017 में थोड़ा बदलाव किया गया, लेकिन रेप के मामलों में दोषियों को सजा नहीं मिली।
रेप के एक तिहाई मामलों में ही होती है आरोपी को सजा
जापान के एक सरकारी सर्वे में 20 साल से कम उम्र की महिलाओं और पुरुषों की राय ली गई। इसमें सामने आया कि, हर 13 में से एक महिला के साथ जबरदस्ती शारीरिक संबंध बनाए गए थे। पुरुषों में ये आंकड़ा 67 में से एक का था। जिनकी राय ली गई थी, उनमें से गिनती के लोगों ने पुलिस में शिकायत दर्ज कराई थी।
अधिकतर को समाज के तानों का डर था। बाकियों को ये पता नहीं था कि वो अपनी शिकायत किससे करें।
मौजूदा रेप कानून की दो शर्तें, दोनों पीड़िता के खिलाफ
जापान में 19 साल की मियाको शिराकावा के साथ रेप हुआ था। उस पल को याद करते हुए वे कहती हैं कि जब उस आदमी ने उन्हें पकड़ा तब वह सुन्न पड़ गईं, समझ ही नहीं पाईं कि उन्हें क्या करना चाहिए, "जब तक मैं कुछ समझती, वो मेरे ऊपर था। मैं डर गई और मैंने समर्पण कर दिया।"
जापान में अगर किसी 13 साल से ऊपर की लड़की के साथ जबरन सेक्स या रेप होने के बाद अगर मामला पुलिस और कोर्ट तक पहुंचा तो रेप का आरोप सिद्ध करने की दो शर्तें हैं- पहली, पीड़िता ने अपनी सहमति दी या नहीं।
दूसरी, पीड़िता को साबित करना होता है कि वह अपना बचाव करने की हालत में नहीं थी। यह तब मुमकिन है जब पीड़िता विकलांग हो या वह ऐसी स्थिति में हो जिसमें वह खुद का बचाव नहीं कर सकती।
इसके अलावा अभी जापान में रेप आरोपी को तभी सजा मिल सकती है जब वह धमकी से, बेहोश करके अपराध करता है।
अब 116 साल पुराने रेप कानून को बदलने की जापानी संसद 'डायट' में जोर आजमाइश हो रही है।
अभी जापान में रेप कानून क्या कहता है?
जापान में नए रेप कानून में लड़की का ‘नाे’ मतलब ‘नाे’
भारत में 18 साल से कम उम्र की लड़की से रेप पर लगता है पॉक्सो एक्ट
जापान से बेहतर कानून भारत में मौजूद है यहां सहमति की उम्र भी 18 साल मानी गई है। मतलब कि अगर भारत में 18 साल से कम उम्र की लड़की से रेप हुआ तो आरोपी पर पॉक्सो एक्ट के तहत केस दर्ज होता है।
आरोपी को तुरंत गिरफ्तार किया जाता है।
अगर लड़की की उम्र 18 साल से ज्यादा है तो IPC की धारा 376 के तहत मामला दर्ज होता है। इसमें उम्रकैद तक का प्रावधान है। यहां पर पीड़िता का बयान ही काफी होता है।